
ABSTRACT


În majoritatea statelor europene, pensiile pentru limita de vârstă ale salariaţilor se compun din două elemente: regimul public general de pensii, pe de o parte şi regimul complementar profesional, pe de altă parte, caz în care pensia poate fi completată de o rentă provenită dintr-o asigurare privată.


În toate statele europene există un sistem general al pensiilor, un pilon de bază, pe care se pot suplimenta o serie de regimuri speciale. 


Există state în care nu se fac nici un fel de derogari de la sistemul public de pensii, printre care Olanda, Danemarca sau Suedia.


În alte state în cadrul sistemului general de pensii funcţionează regimuri speciale, fără ca ele să fie definite ca atare şi care se referă la limita de vârstă sau la bonificaţiile care pot contribui la mărirea pensiei. Aceste regimuri se aplică în general militarilor, angajaţilor forţelor de poliţie şi magistraţilor, având ca punct comun modalitatea de calcul a pensiei ca procent (între 70%-80%) din baza de calcul reprezentată de indemnizaţia de încadrare brută lunară în ultima lună de activitate sau din ultimile şase luni de activitate înainte de data pensionării. 
1. FRANŢA

Regimurile de bază obligatorii constituie fundamentul sistemului de pensii francez
. Cele mai multe dintre ele, în mod special regimul general şi regimurile funcţiei publice sunt regimurile bazate pe anuităţi. Regimul actual al pensiilor în Franţa atribuie drepturi de pensionare pornind de la nivelul de 1,948% din ultimul salariu, pentru fiecare an de activitate, cu un maxim de 75% pentru întreaga activitate (respectiv 38 de ani şi jumătate). Spre exemplificare, un asigurat cu 35 ani de activitate poate obţine o pensie al cărei cuantum înseamnă 1,948×35=68,18% din ultimul salariu.


În Franţa există trei mari tipuri de regimuri de pensie: regimul general al salariaţilor, regimul lucrătorilor independenţi şi regimurile speciale. 

Regimul general se adresează salariaţilor din mediul privat. În condiţiile în care acesta nu asigură mai mult de 50% din plafonul securităţii sociale, această pensie este completată prin regimul complementar obligatoriu. Regimurile speciale se adresează funcţionarilor şi salariaţilor marilor întreprinderi.

Problemele de finanţare care s-au făcut simţite cu precădere de la mijlocul anilor 90 şi evoluţia demografică au determinat necesitatea reformării sistemului de pensii, concretizată prin adoptarea în 2003 a Legii pentru reformarea sistemului de pensii, aşa-numita Lege Fillon. Necesitatea adoptării a fost justificată de către artizanii ei prin motive de natură demografică, socială, fiscală şi bugetară. Principiul de bază a fost conservarea principiului repartiţiei, ca bază financiară a sistemului de pensii. 


Alte fundamente ale legii constau în progresivitatea reformei, armonizarea duratei de cotizare (durata de cotizare pentru obţinerea unei pensii complete va creşte progresiv de la 37,5 ani la 40 de ani), libertatea de a alege vârsta de pensionare, introducerea unui sistem de diminuare sau de majorare a pensiei pentru a încuraja angajaţii să muncească pe o perioadă mai mare de timp şi să-şi mărească nivelul pensie. Acest sistem va fi pus în aplicare progresiv, diminuarea pensiei în funcţie de timpul de activitate  începând să producă efecte din anul 2010. Pentru calculul pensiei, de referinţă va fi salariul din ultimele 6 luni de activitate.


Legea din 21 august 2003 este aplicabilă în liniile şi logica sa generală şi personalului militar. Sistemul de diminuare face obiectul aplicării şi calculului derogatoriu pentru militari. Art. L 14-II din Codul pensiilor civile şi militare instaurează două mecanisme de diminuare proprii militarilor. Factorul discriminant este constituit de vârsta la care se poate ieşi la pensie. Cele două mecanisme sunt:

· cota de diminuare pentru « carieră lungă » - similară celei funcţiei publice, se aplică militarilor pentru care limita de vârstă proprie serviciului lor este superioară sau egală cu 55 de ani, aceştia ieşind la pensie la vârste cuprinse între 50 de ani şi limita de vârstă impusă de apartenenţa lor la un anumit serviciu;
· cota de diminuare pentru « carieră scurtă » se aplică subofiţerilor care nu totalizează 17,5 ani de serviciu sau ofiţerilor care nu totalizează 27,5 ani de serviciu. 


Art. 5-VI al Legii din 2003 prevede că « durata serviciilor şi bonificaţiile cerute funcţionarilor statului şi militarilor pentru obţinerea unui nivel maxim al unei pensii civile sau militare de retragere este aceea în vigoare atunci când persoana în cauză atinge vârsta sau anii la care îndeplineşte condiţiile pentru ieşierea la pensie ». 

Trei tipuri de bonificaţii au impact la calculul pensiei, dintre care bonificaţia numită « cincimea » - valabilă pentru toate serviciile militare - reprezintă o cincime din durata reală în limita a cinci anuităţi provenind de la 15 ani de serviciu efectiv. 


Regimul pensiilor militare este înscris în codul pensiilor civile şi militare cu o serie de diferenţe derivate din particularităţile meseriei. Drepturile de pensie depind de îndeplinirea următoarelor condiţii:

1.Obţinerea dreptului la pensie militară: personalul civil din forţele armate precum şi cel militar, care are 15 ani de serviciu efectiv beneficiază de dreptul la pensie. Această condiţie a duratei serviciului este eliminată în momentul în care aceste persoane sunt radiate din cadrele militare ca urmare a dobândirii unei invalidităţi.


2. Vârsta necesară pensionării depinde de statutul militarului în cauză. Astfel, un ofiţer poate opta pentru pensie la împlinirea a 25 de ani de serviciu sau după ce împlineşte vârsta prevăzută de statutul corpului din care face parte sau ca urmare a unei infirmităţi.


Poate, de asemenea, să opteze pentru pensie dacă este părintele a trei copii în viaţă sau decedaţi ca urmare a unor condiţii de război sau a unui copil care are o invaliditate de cel puţin 80% în condiţiile în care şi-a întrerupt activitatea pe o perioadă de cel puţin două luni. 


În general, nu se poate opta pentru pensie înainte de împlinirea vârstei de 50 de ani. Militarii care nu sunt ofiţeri pot solicita dreptul de pensie după 15 ani de serviciu sau când ating limita de vârstă sau limita de ani de serviciu sau ca urmare a unei invalidităţi. 


3. Nivelul maxim al pensiei reprezentând 75% din solda brută efectivă pe ultimele 6 luni. Pentru a ajunge la acest nivel, militarul trebuie să fi cotizat un număr minim de trimestre. Acest număr este preconizat a creşte progresiv, astfel:

	Anul de începere a drepturilor 
de pensie
	Numărul de trimistre cerut

	2007
	158

	2008
	160

	2009
	161

	2010
	162

	2011
	163

	2012
	164



Este vorba aici atât despre serviciul civil, cât şi despre serviciul militar menţionate în statul de servicii, incluzând serviciile efectiv desfăşurate după vârsta de 16 ani de către elevii admişi în şcolile mlitare. Se iau, de asemenea, în calcul, perioadele de întrerupere a activităţii pentru concediu parental. Acestor perioade li se pot adăuga bonificaţii care permit creşterea numărului de trimestre efectuate, după cum urmează:

- bonficaţii de deplasare pentru servicii civile efectuate în afara Europei;


- bonficaţii pentru fiecare copil legitim sau natural născut înainte de 2004, cu condiţia să fie crescuţi de părintele militar timp de 9 ani şi până la 21 ani;

- bonificaţie de un an pentru femeile militari care au născut în timpul anilor de studii, anterior recrutării lor în funcţia publică;

- bonificaţie de campanie, pentru serviciul militar desfăşurat în teritoriile de dincolo de mare;

- bonificaţii pentru serviciul desfăşurat în cadrul serviciilor aeriene, submarine sau subacvatice;

- bonificaţia de 1/5 din timpul serviciului desfăşurat, în limita a 5 anuităţi pentru toţi militarii care au îndeplinit cel puţin 15 ani de serviciu militar obligatoriu sau care au fost radiaţi din cadrele armatei urmare a unei invalidităţi; 

- maximum de bonificaţie este acordat militarilor care ies la pensie la 57 de ani; bonificaţia este diminuată cu procentul corespunzător fiecărui an suplimentar de serviciu până la vârsta de 60 de ani. 


În principiu, ceea ce se ia în calculul de bază al cuantumului pensiei este solda brută efectivă pe ultimele 6 luni, cu excepţia primelor.


Durata asigurării corespunde nu numai numărului de trimestre de activitate ale serviciului activ şi bonificaţiilor, dar şi perioadelor de asigurare în alte regimuri obligatorii.

Sistemul diminuării aplicabile pentru funcţionari este adaptat specificităţii profesiei militare. Militarilor care ies la pensie la cerere la 50 de ani li se aplică acelaşi sistem de diminuare, câtă vreme numărul de trimistre cerut pentru o pensie cu valoare deplină nu este atins. Acest sistem este pus în aplicare în mod progresiv, cu un coeficient de 1,25% pe trimestru.

Pensiile militare nu pot fi inferioare unui nivel minim pentru care s-a cotizat un anumit număr de anuităţi de serviciu. Pentru pensiile pentru care s-a cotizat efectiv cel puţin 15 ani de serviciu, valoarea pensiei nu poate fi mai mică de 58,8% în 2007, 58,5% în 2009, 57,9% în 2010, 57,6% în 2011.

Pensiile militare se revalorizează în fiecare an, funcţie de evoluţia preţurilor prevăzută pentru anul în curs. 


Legea din 21 august 2003 a instaurat, totodată, un regim de pensionare complementar, pus în practică începând cu 1 ianuarie 2005. Acesta este un regim pe puncte, funcţionând în sistem de repartiţie. Cotizaţia, incluzând şi primele, până la nivelul de 20% din solda brută, este repartizată în părţi egale între angajat şi angajator. Militarii achiziţionează puncte, în funcţie de valoarea punctului (1,017 euro în 2006). Valoarea pensiei, virată sub formă de rentă anuală (sau sub formă de capital atunci cand numărul de puncte acumultare corespunde unei rente anuale inferioare limitei de 205 euro), corespunde numărului total de puncte acumulat, eventual crescut printr-un coeficient de majorare dacă ieşirea la pensie se face după 60 de ani. Drepturile la pensie complementară sunt admise pentru militarii care fac cerere în acest sens, cu condiţia ca respectivul militar să aibă 60 de ani în momentul în care solicită drepturile de ieşire la pensie.

Regimul special al militarilor, care nu acoperă decât riscurile de boală-maternitate, este administrat de către o casă unică naţională cu statut de instituţie publică cu caracter administrativ.  Aceasta strânge cotizaţiile militarilor de cariera în activitate şi pe cele ale cadrelor aflate în retragere sau aparţinătorilor. Nivelul prestaţiilor este stabilit prin regulile aplicabile regimului general.


Cotizatiile sunt vărsate direct de către angajator, respectiv Ministerul Apărării. Resursele proprii ale acestui regim sunt compuse din părţi egale ale cotizaţiilor angajatorului şi Casa naţională militară a asigurărilor sociale, care este de la 1 ianuarie 1997, integrată, din punct de vedere financiar, în regimul general. 

2. ITALIA

Regimul italian de securitate socială presupune protecţia pentru boală, invaliditate, maternitate, bătrâneţe, deces – deci pentru supravieţuitorii asiguratului.


Taxele de cotizare pentru sistemul de pensie variază în funcţie de sectorul căruia îi aparţin respectivii asiguraţi (industrie, comerţ, instituţii etc), de numărul de salariaţi şi de calificarea lor profesională.


Pe de o parte se distinge cotizaţia pentru asigurările de invaliditate, bătrâneţe sau pentru urmaşii supravieţuitori, care fac obiectul unei cotizaţii globale repartizată între angajator şi salariat şi, pe de altă parte, pentru asigurările sociale zise „minore”, pentru boală, şomaj şi alocaţii familiale. 
3. SPANIA

Sistemul securităţii sociale este constituit în Spania din 1963, subsumat unor obiective fundamentale, care pot fi sintetizate astfel: rolul central al statului, gestiunea unificată, redistribuirea tuturor prestaţiilor în baza principiului solidarităţii sociale.


Legea generală a securităţii sociale din 30 mai 1974 generalizează beneficiile protecţiei sociale asupra tuturor spaniolilor, dar principalul său obiectiv a fost armonizarea diferitelor texte legislative existente în domeniu. Constituţia din 1978 obligă puterile publice să lărgească drepturile de protecţie socială, ceea ce de fapt se traduce în practică prin multiplicarea regimurilor speciale. 

Sistemul a fost reformat în 1985 prin definirea măsurilor urgente de raţionalizare a structurilor implicate în acţiunile de protecţie socială. Principalul obiectiv al legii a fost întărirea caracterului profesional al sistemului, prin reafirmarea caracterului contributiv şi profesional al pensiilor de vârstă şi de invaliditate. Legea prevede, de altfel, integrarea diferitelor regimuri speciale în cadrul regimului general. 

Regimul spaniol al protecţiei sociale comportă un regim general căruia îi sunt afiliaţi toţi salariaţii din industrie şi comerţ, ca şi regimurile speciale. Aceste regimuri speciale sunt administrate de aceleaşi organisme care administrează şi regimul general. Regimurile speciale acoperă în principal lucrătorii agricoli, marinarii, muncitorii independenţi, studenţii şi funcţionarii.  Nu există regimuri complementare de pensie obligatorii.

Pensiile pentru limită de vârstă

Vârsta legală de pensie pentru limita de vârstă este de 65 de ani, atât pentru bărbaţi, cât şi pentru femei, dar nu se aplică categoriilor de funcţionari supuşi regulilor particulare.  Pentru a beneficia de pensia pentru limită de vârstă, salariaţii trebuie să fi cotizat timp de cel puţin 15 ani. Valoare pensiei de bază se obţine aplicând la salariul de bază un procent corespunzător numărului de ani de cotizaţie. Acest procent este de 50% pentru 10 ani de cotizaţie şi poate creşte cu 2% pentru fiecare an suplimentar. Se atinge procentul maxim, de 100% pentru 35 de ani de cotizaţie. Salariul de bază este stabilit în funcţie de salariul ultimilor 8 ani de cotizaţie, actualizat în funcţie de indicele creşterii preţurilor pentru 6 dintre ei. Pensia astfel obţinută nu poate fi inferioră limitei de 716.520 pesetas/ an şi nu poate depăşi 3.714.508 pesetas/an. Pensiile de bază sunt indexate anual funcţie de indicele creşterii preţurilor. 


Nu există un sistem legiferat pentru pensiile complementare. Totuşi, statul are pârghii pentru a impulsiona aderarea la fonduri de pensii private.  Acestea nu se pot substitui asigurării de bătrâneţe statuată prin regimul general al securităţii sociale. 


Categoriile supuse unor reguli particulare în ceea ce priveşte limita de vârstă sunt militarii de carieră şi cei aparţinând gărzii civile. Vârsta este stabilită la 65 de ani, dar posibilitatea ieşirii este funcţie de grad, de la 58 la 63 de ani. Funcţionarii de poliţie, pentru care vârsta limită este de 65 de ani, pot ieşi anticipat începând cu 55 de ani, la cerere, după ce au efectuat 25 de ani de serviciu activ.

Vârsta de retragere a magistraţilor este fixată la 62 de ani, cu posibilitatea de ieşire anticipată cu cinci ani. 


4. GERMANIA

Ansamblul sistemului de pensii este actualmente în curs de reformă, proces care urmează a fi finalizat în anul 2010.


Pensiile vărsate de Bundeswehr pentru militarii aparţinând forţelor armate germane nu se adresează decât militarilor de carieră, ofiţeri şi subofiţeri. Anuităţile care intră în calculul pensiei de bază sunt plafonate la 71,75% din valoarea ultimei solde de activitate. Pentru 20 de ani de serviciu, pensia de care poate beneficia un militar german este calculată după următoarea formulă: 20×1,793×ultima soldă de bază. Majoritatea militarilor de carieră rămân în activitate până la limita de vârstă. În caz de pensionare anticipată, drepturile la pensia militară sunt anulate şi se aplică regulile privind regimului general de pensii cărora le sunt supuşi militarii angajaţi pe bază de contract. Suma complementară pentru familie care face parte componentă din solda unui militar este cuprinsă în calculul pensiei de vârstă. 

Pentru militarii care îşi desfăşoară serviciul militar în afara ţării, în zone periculoase, procentajul se dublează, în condiţiile în care se află mai mult de 1 an succesiv în această zonă. 


Militarii care ies la pensie la o vârstă mai mică de 60 de ani beneficiază de  o bonificaţie corespunzătoare diferenţei între 60 de ani şi limita de vârstă corespunzătoare gradului său. Astfel, un subofiţer a cărui limită de vârstă pentru ieşirea la pensie este de 54 de ani, va primi 6 ani de bonificaţie, deci 6×1,793 din ultima soldă in plus.

Unui militar rănit în cadrul unor operaţiuni în afara ţării, care a dobândit o invaliditate de mai mult de 50% urmare a căreia trebuie să părăsească forţele armate, va beneficia de o pensie echivalentă cu 80% din solda de bază corespunzătoare.


5. MAREA BRITANIE


Pensia pentru limită de vârstă cuprinde doua elemente:

· pensia publică de bază, proporţională cu durata cotizaţiei;

· pensia complementară obligatorie, caracteristică în general penru sectorul public, proporţională veniturilor; salariaţii ale căror venituri depăşesc un anumit nivel, fixat pentru anul fiscal 2006-2007, de exemplu, la 4368 lire sterline, până la 6 500 lire sterline, pot solicita pentru afilierea la un regim complementar privat, profesional sau individual. 

Cele mai multe dintre marile întreprinderi au instaurat un sistem de retragere complementar.

Drepturile de pensie militară se deschid începând cu împinirea vârstei de 55 de ani. Dacă ieşirea la pensie are loc înainte de împlinirea vârstei de 55 de ani pensia este diminuată, cu exceptia cazului în care cel în cauză are cel puţin 40 de ani şi a realizat un minim de 18 ani de serviciu. 

Militarii britanici au posibilitatea de a servi în continuare peste limita de vârstă, dar suplimentul de pensie nu poate depăşi 15% din pensia de vârstă. 


Pensia poate fi calculată în funcţie de anii de serviciu efectuaţi. Fiecare an efectuat contează ca şi 1/70 din pensia finală, fie ca o anuitate echivalentă cu 1,428%, pentru un maxim de 40 ani, fie reprezentând 57,14% din bază.

Pentru exemplificare, unui căpitan, care are o soldă anuală de 40.000 lire sterline, cu 25 de ani de serviciu, pensia îi va fi calculată după următoarea formulă: 40.000×25×1/70═14.285, 71 lire sterline/an. Un colonel, după 40 de ani de serviciu, având o soldă finală de 76.000 lire sterline, va avea pensia calculată după formula: 76.000×40×1/70═43.428,57 lire sterline.
6. OLANDA

Legea generală referitoare la pensiile de vârstă prevede o pensie naţională obligatorie (pilonul 1), bazată pe rezidenţă, care poate fi asigurată începând de la vârsta de 65 de ani printr-o sumă forfetară ţinând cont de situaţia familiară a asiguratului. Alături de această pensie de bază, există un regim obligatoriu al pensiei complementare (pilonul 2), pentru cea mai mare parte a asiguraţilor, sub formă de acord colectiv, stabilit pentru fiecare sector de activitate, sau pe baza planului de pensie complementară.  Planurile de pensii complementare trebuie să respecte o serie de dispoziţii formulate de către stat. 

Pensionarea pentru limita de vârstă este guvernată de legea generală a asigurărilor de bătrânete, având ca scop protejarea ansamblului populaţiei împotriva riscurilor financiare legate de vârstă.


Cuantumul pensiei este stabilit în funcţie de numărul de ani de asigurare. 

Persoanele care lucrează pe teritoriul Olandei pot ieşi la pensie începând cu vârsta de 65 de ani. Pentru obţinerea unei pensii complete trebuie îndeplinite condiţiile de asigurare de cel puţin 50 de ani, între 15 şi 65 de ani. Dacă nu s-a contribuit pe o perioadă de 50 de ani, pensia este diminuată cu un procent de 2% pentru fiecare an în care nu s-a cotizat.


Pensia pentru o persoană singură corespunde unui procent de 70% din salariul minim net, cea pentru un părinte singur (persoana care trăieşte singură şi se ocupă de creşterea unui copil de până la 18 ani) se ridică la 90%.


Regimul nu prevede posibilitatea pensiei anticipate sau a unor pensii diferenţiate. 

7. DANEMARCA

Toţi cetăţenii danezi se supun, în ceea ce priveşte drepturile de pensie, regimului de bază, legiferat prin Legea pensiilor sociale şi Legea pensiilor funcţionarilor publici, consolidată în 2004, care prevede ieşirea la pensie la vârsta de 65 de ani.


Ca regulă generală, pensia pentru limită de vârstă se compune din trei elemente:

· Pensia de bază forfetară, vărsată independent de activitatea profesională tutoror cetăţenilor danezi, începând cu vârsta de 65 de ani şi finanţată din impozite;

· Pensia complementară, finanţată din cotizaţiile sociale, adeziunea la acest regim fiind obligatorie pentru toţi salariaţii;

· Pensia acordată printr-un regim de pensie complementar sectorial, finanţat prin cotizaţiile sociale.


Aceste regimuri au la bază o convenţie colectivă sau un acord al întreprinderii /instituţiei pentru salariaţii din sectorul  privat. Pentru funcţionarii din sistemul public, acest al treilea element este reglementat prin lege. 
Militarii ca şi magistraţii se supun aceloraşi reguli stabilite pentru întreg personalul care funcţionează în sistemul public. 


8. BELGIA

În ceea ce priveşte limita de vârstă, în legislaţia belgiană există categorii supuse unor reguli particulare.


Magistraţii pot ieşi la pensie la 62 de ani, dacă sunt membri ai Curţii de Casaţie, la 67 dacă fac parte din alte instanţe judiciare, dar pot fi autorizaţi, pe baza unei cereri, să-şi mai exercite funcţia încă 6 luni peste limita de vârstă, dacă înlocuitorul lor nu este încă numit. De asemenea, pe baza unor cereri, pot solicita să fie desemnaţi ca magistraţi supleanţi pe lângă curţiile de apel, dincolo de limita de vârstă.


Vârsta de retragere pentru militarii de carieră variază, în funcţie de gradul şi arma în care servesc, între 54 şi 62 de ani. Personalul navigant poate opta pentru pensie începând cu 45 de ani. Personalul din forţele de poliţie poate opta pentru pensie începând cu 58 de ani, până la 65, în funcţie de gradul şi de corpul căruia îi aparţin (operaţional sau administrativ).  


9. PORTUGALIA

Principiile care se aplică în cazul pensiilor personalului militar, magistraţilor şi diplomaţilor sunt cele stabilite pentru administraţia publică, aşa cum sunt ele definite în Statutul pensiilor, aprobat prin Legea nr. 498/1972 din 9 decembrie 1972, cu modificările ulterioare, ţinând cont de statul profesional pentru fiecare categorie în parte.


În linii generale, dreptul de pensie presupune un minim de 5 ani de serviciu (3 ani în cazul unei incapaticităţi permanente de muncă). Pensioarea poate surveni fie ca urmare a unei cereri a beneficiarului (pensionare voluntară), fie impusă prin lege, în cazul limitei de vârstă.

Pentru pensia la limită de vârstă trebuie îndeplinite următoarele condiţii:

· minim 65 de ani şi cel puţin 15 ani de serviciu, sau, progresiv, până la 31.12.2014:
	Condiţii pentru pensia la limită de vârstă

	Anul
	Vârsta
	Anii de serviciu

	2009
	62 ani
	30 ani

	2010
	62 ani  şi 6 luni
	25 ani

	2011
	63 ani
	23 ani

	2012
	63 ani  şi 6 luni
	21 ani

	2013
	64 ani
	19 ani

	2014
	64 ani şi 6 luni
	17 ani



Cei care, la 31.12.2005 au cel puţin 60 de ani şi minim 36 de ani de serviciu pot opta pentru pensie. 

Pensionarea anticipată poate interveni în momentul în care beneficairul a împlinit cel puţin 55 de ani şi are minim 30 de ani de serviciu.

Baza legală este asigurată de:

· Statutul personalului forţelor armate, aprobat prin Legea asupra Regulamentului serviciului militar nr. 236/99 din 25 iunie 1999, cu modificările ulterioare;

· Statutul judecătorilor aprobat prin Legea nr. 21/85 din 30 iulie 1985, cu modificările ulterioare;

· Statutul corpului diplomatic, probat prin Legea nr. 40-A/98 din 27 februarie 1998, cu modificările ulterioare
.

10. ESTONIA


Reglementările privind pensiile judecătorilor sunt stabilite în capitolul 10 din Legea privind salariile funcţionarilor publici numiţi în funcţie de către Parlamentul Estoniei (Riigikogu) sau de către Preşedintele Republicii.

Judecătorii din Estonia beneficiază de următorele tipuri de pensii:

- pensia pentru limită de vârstă;

· pensia de invaliditate;

· pensia de urmaş.

Pensia pentru limita de vârstă:

Judecătorii au dreptul la pensie pentru limită de vârstă în cuantum de 75% din baza de calcul reprezentată de indemnizaţia de încadrare brută lunară în ultima lună de activitate înainte de data pensionării dacă au o vechime în muncă de 30 de ani.
O persoană care activează în funcţia de judecător pentru o perioadă de cel puţin 15 ani beneficiază de pensie pentru limită de vârstă atunci când ajunge la vârsta de pensionare.

Pot beneficia de pensie pentru limita de vârstă şi acele persoane care dupa 15 ani de activitate în funcţia de judecător îşi pierd capacitatea de muncă în procent de 100 %, 90% sau 80% (fără să fi ajuns la vârsta de pensionare). 

Preşedintele Curţii Supreme are dreptul la pensie pentru limita de vârstă în cuantum de 75% din ultimul salariu dacă a deţinut funcţia de preşedinte pentru cel puţin 7 ani şi în cuantum de 50% din ultimul salariu dacă a deţinut funcţia de preşedinte pentru mai puţin de 7 ani.


Pensia de invaliditate:


Un judecător care şi-a pierdut capacitatea de muncă în timpul perioadei de angajare are dreptul la pensia de invaliditate reprezentând 75% din cuantumul ultimului salariu în cazul pierderii capacităţii de muncă în procent de 100%,  70% din cuantumul ultimului salariu în cazul pierderii capacităţii de muncă în procent de 80-90% sau 30% din cuantumul ultimului salariu în cazul pierderii capacităţii de muncă în procent de 40-70%.

Pensia de urmaş:

În urma decesului unui judecător, fiecare membru al familiei care are dreptul la pensie de urmaş va primi 30% din ultimul salariu, fără a fi depăşită  limita maximă cumulată de 70 % din ultimul salariu. 
Pensiile judecătorilor se actualizează în raport cu nivelul salariului unui judecător în activitate, cu aceeaşi vechime, nivel de salarizare şi funcţie publică.

11. POLONIA


În Polonia, personalul forţelor de apărare, al organelor de interne, al magistraţilor şi procurorilor beneficiază de un sistem de pensii special finanţat de la bugetul de stat. 


În acest context, sistemul de pensii al personalului organelor de interne şi cel al forţelor de apărare au prevederi comune şi cuprind următoarele tipuri de pensii:

-  pensia de serviciu;

· pensia de invaliditate;

· pensia de urmaş.


Conform legislaţiei in vigoare
, au dreptul la pensie de serviciu reprezentând 40% din ultimul salariu militarii şi politiştii care au activat cel puţin 15 ani. La această sumă, se vor adăuga următoarele tipuri de sporuri calculate din salariul de bază: 

- 2,6%  pentru fiecare an de activitate efectuat în plus fata de cei 15 ani minim obligatorii, precum şi pentru o perioadă de maxim 3 ani de contribuţie precedentă perioadei de angajare în structurile armatei sau poliţiei;

-1,3% pentru fiecare an de contribuiţie la sistemul de pensii anterior realizată perioadei de 3 ani;

- 0,7% pentru fiecare an în care nu s-a contribuit (ex: studii superioare, concediu postnatal).


În plus, faţă de sporurile prezentate mai sus, se pot adăuga şi umătoarele sporuri pentru gradul de dificultate al serviciului prestat: 

- 2% din salariul de bază pentru fiecare an de serviciu efectuat în postul de scafandru sau în calitate de membru al echipajelor de pe navele submarine, al avioanelor supersonice şi al unităţilor antiteroriste;

- 1% din salariul de bază pentru fiecare an de serviciu efectuat în cadrul echipajelor de pe nave, aeronave şi elicoptere, în cadrul unităţilor de geniu precum şi în cadrul serviciilor de informaţii externe sau în calitate de paraşutist; 

- 0,5% din salariul de bază pentru fiecare an de serviciu desfăşurat în condiţii de pericol deosebit.



Totodată pensia de serviciu va creşte cu un procent de 0,5 % din salariul de bază pentru fiecare lună desfăşurată pe linia de front. 

Pensia de serviciu nu poate depăşi 75% din salariul de bază, iar în cazul în care un poliţist îşi pierde capacitatea de muncă în timpul îndeplinirii atribuţiilor de serviciu, acesta va primi un spor de 15% din salariul de bază, fără ca pensia de serviciu să depăşească per total 80% din salariul de bază. 


Pensia de invaliditate va fi acordată politiştilor care şi-au pierdut capacitatea de muncă în timpul serviciului. Pensia de invaliditate se determină în raport cu gradul de pierdere a capacităţii de muncă, conform următorului tabel:

	Gradul de invaliditate 
	Pensia de invaliditate

	Invaliditatea de gradul I caracterizată prin pierderea totală a capacităţii de muncă
	80% din salariul de bază

	Invaliditate de gradul II caracterizată prin pierderea parţială a capacităţii de muncă
	70% din salariul de bază

	Invalididate de gradul III caracterizată prin păstrarea capacităţii de muncă
	40 % din salariul de bază



Pensia de invaliditate va creşte cu 10% din salariul de bază dacă invaliditatea s-a produs în urma unui accident la locul de muncă sau a unei boli contractate în timpul şi din cauza îndeplinirii sarcinilor de serviciu. 


Cuantumul pensiei de urmaş în cazul în care un politist moare sau este dat dispărut în timpul serviciului este corepunzător pensiei de invaliditate de gradul I, respectiv 80% din salariul de bază. 

În privinţa magistraţilor şi procurorilor, legislaţia în vigoare
 prevede faptul că aceştia se pot pensioana la vârsta de 65 de ani, iar în cazul în care cu 6 luni înaintea împlinirii vârstei de pensionare solicită prelungirea perioadei de angajare, dovedind printr-un certificat medical că sunt apţi pentru îndeplinirea sarciniilor de serviciu, îşi pot continua atribuţiile de serviciu până la vârsta de 70 de ani. 

Magistraţii şi procurorii se pot pensiona la cerere, astfel:

· femeile la 55 de ani cu o vechime în serviciu de 25 de ani;

·  bărbaţii la 60 de ani cu o vechime în serviciu de 30 de ani.

Un magistrat sau un procuror pensionat la limită de vârstă sau pe caz de boală (fizică sau psihică) are dreptul la o pensie reprezentând 75% din salariul de bază.
� � HYPERLINK "http://www.legifrance.gouv.fr" ��http://www.legifrance.gouv.fr� 


� Aceste acte legislative sunt accesibile doar în limba protugheză.


� � HYPERLINK "http://www.mps.gov.pl/index.php?gid=764" ��http://www.mps.gov.pl/index.php?gid=764�





� Act of 27 July 2001- the Law on the System of Common Courts (Journal of Laws No 98, item 1070, as amended); Act of 20 June 1985 on the public prosecutor’s office (Journal of Laws of 2008, No 7, item 39)

